ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2636/98

υποβολή: Hiltrud Breyer (V) , Otto von Habsburg (PPE) , Charles Goerens (ELDR) , Klaus-Heiner Lehne (PPE) , Claudia Roth (V) , Wilmya Zimmermann (PSE) και Karl Habsburg-Lothringen (PPE) προς το Συμβούλιο

(1 Σεπτεμβρίου 1998)

Θέμα: Υποχρέωση θεώρησης για τη Βουλγαρία και τη Ρουμανία

1. Πόσο συμβατή είναι κατά την άποψη του Συμβουλίου η στρατηγική για ένταξη της Βουλγαρίας και της Ρουμανίας στην Ευρωπαϊκή Ένωση με την υποχρέωση θεώρησης που έχουν οι πολίτες τους αφού δύο θεσμικά όργανα της ΕΕ, δηλαδή το Ευρωπαϊκό Κοινοβούλιο και η Ευρωπαϊκή Επιτροπή, εκφράσθηκαν ευνοϊκά για την απαλοιφή αυτών των χωρών από τον κοινό κατάλογο που εκπονήθηκε σύμφωνα με βάση το άρθρο 100 Γ της Συνθήκης για την ίδρυση της Ευρωπαϊκής Κοινότητας και το Ευρωπαϊκό Κοινοβούλιο πρόκειται να επιβεβαιώσει εκ νέου τη θέση αυτή;

2. Ποιοί είναι οι λόγοι αρνητικής θέσης του Συμβουλίου ως προς την κατάργηση της υποχρέωσης θεώρησης για τις χώρες αυτές;

3. Είναι το Συμβούλιο εις γνώσιν των συνθηκών, εν μέρει απαράδεκτων για τη χορήγηση θεωρήσεων προς τους βουλγάρους και ρουμάνους πολίτες για την είσοδό τους σε κάποιο κράτος μέλος της ΕΕ; Προτίθεται το Συμβούλιο να ελαφρύνει τις απαιτήσεις και τις συνθήκες για την απόκτηση αυτών των θεωρήσεων και να τις καταργήσει στο προσεχές μέλλον;

4. Θεωρεί το Συμβούλιο ότι ο πληθυσμός των Ρόμα που υπάρχει στις δύο χώρες αποτελεί εμπόδιο για να απαλειφθούν οι χώρες αυτές από τον κοινό κατάλογο; Σε καταφατική περίπτωση, για ποιό λόγο;

Απάντηση

(7/8 Δεκεμβρίου 1998)

Το Συμβούλιο δεν έχει λάβει θέση για το ζήτημα της κατάργησης της υποχρέωσης θεώρησης για τους βουλγάρους και ρουμάνους υπηκόους. Πράγματι, μέχρι τώρα δεν του έχει υποβληθεί καμμία πρόταση της Επιτροπής για διαγραφή της Βουλγαρίας και της Ρουμανίας από τον κατάλογο των τρίτων χωρών οι υπήκοοι των οποίων πρέπει να είναι εφοδιασμένοι με θεώρηση κατά τη διέλευση των εξωτερικών συνόρων των κρατών μελών.

Το Συμβούλιο δεν γνωρίζει για τις δυσκολίες κατά τη χορήγηση θεώρησης στις οποίες αναφέρονται οι αξιότιμοι κ.κ. βουλευτές. Μέχρι στιγμής, οι προϋποθέσεις και οι απαιτήσεις για τη χορήγηση θεώρησης δεν είναι εναρμονισμένες σε κοινοτικό επίπεδο.

Θα πρέπει να υπογραμμισθεί ότι η πολιτική σε θέματα θεώρησης δεν εφαρμόζει διακρίσεις ανάμεσα σε εθνικές ομάδες, αλλά βασίζεται στην υπηκοότητα της συγκεκριμένης χώρας.

Στα πλαίσια της στρατηγικής που εφαρμόζει για την προσέγγιση των πολιτικών θεώρησης των υποψήφιων προς ένταξη κρατών με αυτές των κρατών μελών της Ευρωπαϊκής Ένωσης, το Συμβούλιο, αφετηρίας γενομένης από την λουξεμβουργιανή προεδρία, οργανώνει περιοδικές συναντήσεις ανάμεσα στα κράτη μέλη, την Επιτροπή και τις εν λόγω χώρες (η προσεχής συνάντηση έχει προγραμματισθεί για το Νοέμβριο του 1998).
ΓΡΑΠΤΗ ΕΡΩΤΗΣΗ E-2536/98

υποβολή: André Fourçans (PPE) προς την Επιτροπή

(1 Σεπτεμβρίου 1998)

Θέμα: Λειτουργία των ευρωπαïκών χρηματοοικονομικών αγορών

Η καθιέρωση του ευρώ θα προκαλέσει μιά ολοένα και πληρέστερη ολοκλήρωση των ευρωπαϊκών χρηματοοικονομικών αγορών. Η πρόσφατη ανακοίνωση της συμφωνίας συνεργασίας των χρηματιστηρίων του Λονδίνου και της Φραγκφούρτης αποτελεί μία πρώτη απόδειξη.

Στο νέο πλαίσιο πλαίσιο που σταδιακά θα δημιουργηθεί, δεν φρονεί η Επιτροπή ότι θα πρέπει να αναζητηθεί μία βαθύτερη εναρμόνιση των κανόνων λειτουργίας των ευρωπαϊκών χρηματοοικονομικών αγορών, ή μήπως θεωρεί ότι πρέπει να κινηθούμε προς την κατεύθυνση της δημιουργίας ενός ευρωπαϊκού οργάνου ελέγχου, ανάλογου προς την Security and Exchange Commission των Ηνωμένων Πολιτειών;

Απάντηση του κ. Monti εξ ονόματος της Επιτροπής

(13 Οκτωβρίου 1998)

Το ευρώ θα οδηγήσει ταχύτατα στην αυξημένη ολοκλήρωση των χρηματοπιστωτικών αγορών για μεγάλα ποσά. Αυτή η αλλαγή θα επέλθει από την απόφαση να ασκείται η νομισματική πολιτική μέσω των οργάνων της χρηματαγοράς, από τη σύνδεση των εθνικών χρηματαγορών σε πραγματικό χρόνο μέσω του Target και από την απόφαση των εθνικών αρχών να εκδώσουν νέα ομόλογα σε ευρώ και να μετατρέψουν το υφιστάμενοι χρέος από την αρχή του 1999. Η εξάλειψη του κινδύνου συναλλαγματικής ισοτιμίας και των κανόνων νομισματικής αντιστοίχησης θα έχει επίσης σημαντικές επιπτώσεις στα χρηματιστήρια και στη συμπεριφορά των επιχειρήσεων καθώς και στους επενδυτές.

Εντούτοις, η Επιτροπή γνωρίζει επίσης ότι η εισαγωγή του ευρώ θα καταστήσει τα παραμένοντα κενά και τις ελλείψεις της εσωτερικής αγοράς στις χρηματοπιστωτικές υπηρεσίες περισσότερο εμφανείς. Για να αναπτυχθούν όλα τα οφέλη από την καθιέρωση του ευρώ είναι ουσιαστικό να βελτιωθεί η λειτουργία των αγορών χρηματοπιστωτικών υπηρεσιών. Προκειμένου να εξασφαλιστεί αυτό η Επιτροπή, σύμφωνα με τα συμπεράσματα του Ευρωπαϊκού Συμβουλίου του Κάρντιφ τον Ιούνιο του 1998, θα παρουσιάσει μέχρι το τέλος του έτους ένα "πλαίσιο δράσης" για τη βελτίωση της ενιαίας αγοράς στις χρηματοπιστωτικές υπηρεσίες. Αυτό το πλαίσιο θα εξετάσει την αποτελεσματικότητα κατά την εφαρμογή της υφιστάμενης νομοθεσίας, θα προσδιορίσει τις αδυναμίες που ενδέχεται να απαιτήσουν την τροποποίηση της νομοθεσίας και θα εκφράζει την άποψη της Επιτροπής για τον εκσυγχρονισμό του κανονισμού της αγοράς χρηματοπιστωτικών υπηρεσιών. Αυτή η στρατηγική αναθεώρηση θα βασισθεί στην εκτεταμένη συμβολή των φορέων της αγοράς, των αντιπροσωπευτικών οργάνων, των νομοθετικών και των εποπτικών αρχών.
ΓΡΑΠΤΗ ΕΡΩΤΗΣΗ P-3036/98

υποβολή: María Izquierdo Rojo (PSE) προς την Επιτροπή

(2 Οκτωβρίου 1998)

Θέμα: Κοινά εκπαιδευτικά προγράμματα Ε.Ε.- Αλγερίας

Προτίθεται άραγε η Επιτροπή να σχεδιάσει κοινές δράσεις σε επίπεδο εκπαίδευσης, υπό την μορφή ειδικού εκπαιδευτικού προγράμματος μεταξύ Ευρωπαϊκής Ένωσης - Αλγερίας;

Απάντηση του κυρίουMarín εξ ονόματος της Επιτροπής

(9 Νοεμβρίου 1998)

Στο πλαίσιο του προγράμματος MEDA, η Επιτροπή συμφώνησε, το 1996, με την κυβέρνηση της Αλγερίας, έναν πολυετή προγραμματισμό διμερούς οικονομικής συνεργασίας η οποία, αφενός, λαμβάνει υπόψη της τους κύριους άξονες του MEDA - υποστήριξη στην οικονομική μετάβαση, στην καλύτερη κοινωνικο-οικονομική ισορροπία και στην ανάπτυξη της κοινωνίας των πολιτών - και αφετέρου, και τις κοινωνικοοικονομικές προκλήσεις που αντιμετωπίζει η Αλγερία και την κατάσταση σχετικά με την ασφάλεια. Σάυτή τη βάση, η Επιτροπή και η αλγερινή κυβέρνηση συμφώνησαν για την συγκέντρωση των πόρων σε πέντε προγράμματα συνεργασίας.

Επειδή η κοινωνική κατάσταση είναι ανησυχητική και το ποσοστό ανεργίας τοποθετείται γύρω στο 30 %, η Επιτροπή επιθυμεί να παράσχει υποστήριξη για την ενίσχυση του κοινωνικού δικτύου αποβλέποντας στη δημιουργία θέσεων απασχόλησης. Μία πιστωτική διευκόλυνση διαρθρωτικής προσαρμογής, η υποστήριξη στις μικρές και μεσαίες επιχειρήσεις, στην ιδιωτικοποίηση και στον εκσυγχρονισμό του δημοσιονομικού τομέα αποτελούν άλλα στοιχεία του προγραμματισμού. Τα τρέχοντα προγράμματα και αυτά που βρίσκονται στο στάδιο της προετοιμασίας και αφορούν την κοινοτική συνεργασία περιέχουν, μεταξύ άλλων, σημαντικές πλευρές για την κατάρτιση, όπως η κατάρτιση γυναικών-επιχειρηματιών, των υπαλλήλων του δημοσιονομικού τομέα ή των βιοτεχνών ψαράδων.

Επειδή η εκπαίδευση είναι ένα πεδίο της ευρω-μεσογειακής εταιρικής σχέσης όπως καθορίζεται από τη δήλωση της Βαρκελώνης, η Επιτροπή και η αλγερινή κυβέρνηση θα μπορούσαν να επαναπροσδιορίσουν, με την ευκαιρία της αναθεώρησης του προγραμματισμού MEDA και με βάση την τομεακή αλγερινή στρατηγική μεσοπρόθεσμα και μακροπρόθεσμα, τις προτεραιότητες της μελλοντικής συνεργασίας και να συμφωνήσουν στον προσδιορισμό στο εξής του τομέα της εκπαίδευσης.
ΓΡΑΠΤΗ ΕΡΩΤΗΣΗ E-2928/98

υποβολή: Carlos Carnero González (GUE/NGL) προς το Συμβούλιο

(2 Οκτωβρίου 1998)

Θέμα: Ενδεχόμενη επαναφορά της θανατικής ποινής στις Φιλιππίνες και η κατάσταση του κ. Marlon Parazo

Η Διεθνής Αμνηστεία (ΔΑ), όπως και άλλες οργανώσεις, εξέφρασε προσφάτως τις έντονες ανησυχίες της για το ενδεχόμενο να αρχίσουν και πάλι οι εκτελέσεις στις Φιλιππίνες.

Ένα από τα πρώτα θύματα της επαναφοράς της ισχύος της θανατικής ποινής στη χώρα αυτή θα είναι ενδεχομένως ο κ. Marlon Parazo, κωφάλαλος εκ γενετής, ο οποίος σύμφωνα με τη ΔΑ καταδικάσθηκε σε θάνατο σε μια δίκη όπου δεν ήταν σε θέση να ακούσει και να αποσείσει τις κατηγορίες που διατυπώθηκαν εναντίον του.

Ένας από τους βασικούς στόχους της εξωτερικής δράσης της Ευρωπαϊκής Ένωσης είναι η κατάργηση της θανατικής ποινής, επιδιώκοντας την απάλειψή της από τα εθνικά νομικά συστήματα η, τουλάχιστο, τη μη εφαρμογή της.

Μετά τις ανωτέρω πληροφορίες και λαμβάνοντας υπόψη τους δεσμούς και τις σχέσεις συνεργασίας μεταξύ της ΕΕ και των Φιλιππίνων, ερωτάται το Συμβούλιο:

1. Γνωρίζει την προαναφερθείσα κατάσταση;

2. Θεωρεί το Συμβούλιο ότι θα έπρεπε να απευθυνθεί προς τις αχές των Φιλιππίνων και να τις καλέσει να μην επαναφέρουν τις εκτελέσεις και να προωθήσουν τις αναγκαίες διαδικασίες για την οριστική κατάργηση της θανατικής ποινής;

3. Θα μπορούσε το Συμβούλιο να ενδιαφερθεί, ιδαίτερα, για την κατάσταση του κ. Marlon Parazo;

4. Θεωρεί ότι θα μπορούσε να προωθήσει τις ενέργειες αυτές σε συνεργασία με την Ευρωπαϊκή Επιτροπή;

Απάντηση

(27 Νοεμβρίου 1998)

Η ΕΕ, πράγματι, εξέφρασε πρόσφατα τις ανησυχίες της στην κυβέρνηση των Φιλιππίνων μόλις έμαθε ότι σκοπεύει να επαναφέρει τη θανατική ποινή, θέτοντας τέρμα στο de facto "μορατόριουμ" το οποίο ισχύει από το 1976. Η ΕΕ υπέβαλε έκκληση στην κυβέρνηση των Φιλιππίνων να διατηρήσει σε ισχύ το "μορατόριουμ" και να μην εκτελέσει τις θανατικές ποινές που έχει ανακοινώσει.
ΓΡΑΠΤΗ ΕΡΩΤΗΣΗ E-2002/98

υποβολή: Ursula Stenzel (PPE) προς την Επιτροπή

(30 Ιουνίου 1998)

Θέμα: Εκπαιδευτικά προγράμματα

Στην ανακοίνωσή της σχετικά με την " Ευρώπη των γνώσεων", η Επιτροπή προτείνει τη μείωση του αριθμού των στόχων και των ενεργειών. Η πρόταση σχετικά με τη νέα γενιά προγραμμάτων προβλέπει στο σχετικό τμήμα μόνον τέσσερις στόχους και έξι ενέργειες.

Εάν εξετασθεί προσεκτικότερα η πρόταση αυτή διαπιστώνεται ότι σχετικά με 8 δράσεις προβλέπεται πολύ μεγαλύτερος αριθμός ενεργειών: ανάπτυξη υπηρεσιών πληροφόρησης, ενθάρρυνση της ζήτησης για την εκπαίδευση των ενηλίκων, διαδικτύωση εθνικών, περιφερειακών και τοπικών εκπαιδευτικών κέντρων κ.α.

Πώς αιτιολογεί η Επιτροπή την αντίφαση αυτή μεταξύ του περιορισμού και του πολύ μεγαλύτερου αριθμού διαφόρων ενεργειών;

Πώς συμβιβάζεται η κατάσταση αυτή με τον στόχο της απλούστευσης και της ικανοποιητικότερης χρηστικότητας των προγραμμάτων και της συγκέντρωσης των πόρων;

Πώς θα διασφαλίσει στο μέλλον η Επιτροπή την κατάλληλη εφαρμογή των προτεραιοτήτων, όπως είναι η κινητικότητα, η προώθηση της εκμάθησης ξένων γλωσσών και τα διεθνικά προγράμματα συνεργασίας για την προώθηση της ευρωπαϊκής διάστασης στην εκπαίδευσης;

Απάντηση της κας Cresson εξ ονόματος της Επιτροπής

(24 Σεπτεμβρίου 1998)

Οι προτάσεις της Επιτροπής για τη δεύτερη φάση του προγράμματος κοινοτικής δράσης Socrates αποδεικνύουν ότι υπάρχει ανάγκη εξασφάλισης της συνέχειας και παγίωσης του κεκτημένου της πρώτης φάσης, ενώ ταυτόχρονα το σύνολο του προγράμματος αποκτά μεγαλύτερη ευελιξία, μεγαλύτερη ικανότητα καινοτομίας, διαφάνεια και ευκολία χρήσης. Οι προτάσεις λαμβάνουν πλήρως υπόψη τα διάφορα ζητήματα που τονίζονται στην ανακοίνωση της Επιτροπής "Για μια Ευρώπη των γνώσεων"(1), τόσο όσον αφορά για τον αριθμό των ενεργειών όσο και τις προτεινόμενες διαδικασίες.

Πράγματι, τα 3 κεφάλαια, οι 8 ενέργειες και οι 16 επιμέρους ενέργειες της σημερινής φάσης του προγράμματος αναδιοργανώθηκαν, και μάλιστα ενισχύθηκαν, στο πλαίσιο των προτάσεων για τη δεύτερη φάση, με την καθιέρωση μιας νέας δομής που αποτελείται από 8 στοχοθετημένες ενέργειες. Πραγματοποιήθηκε ένας πραγματικός εξορθολογισμός, ιδίως μέσω της ένταξης πολλών παλαιών γλωσσικών ενεργειών που απευθύνονται στα σχολεία στην ενέργεια "σχολική εκπαίδευση" της δεύτερης φάσης. Η επέκταση της θεσμικής σύμβασης (τριτοβάθμια εκπαίδευση) και η καθιέρωση της έννοιας του εφοδιασμού κάθε σχολείου με ένα πρόγραμμα ιδρύματος, που θα περιλαμβάνει όλα τα ζητήματα της συμμετοχής του στο Socrates, θα καταστήσουν το πρόγραμμα πολύ φιλικότερο προς τους χρήστες του.

Επειδή οι περισσότερες ενέργειες στις οποίες αναφέρεται η αξιότιμη βουλευτής είναι νέες, ήδη αποτελούν τμήμα του προγράμματος στη σημερινή του μορφή. Η ενίσχυση των δεσμών μεταξύ των κέντρων πόρων σε περιφερειακό και τοπικό επίπεδο αποκτά ιδιαίτερη σημασία προκειμένου να αυξηθεί ακόμη περισσότερο η συμμετοχή των εταίρων επιτόπου και να ενθαρρυνθεί η βελτιωμένη διάρθρωση μεταξύ του προγράμματος Socrates και των άλλων κοινοτικών ενεργειών που εμπίπτουν στην πολιτική στον τομέα των γνώσεων, ιδίως τα προγράμματα στους τομείς της επαγγελματικής κατάρτισης(Leonardo da Vinci) και της νεότητας.

(1) COM(97)563 .
ΓΡΑΠΤΗ ΕΡΩΤΗΣΗ E-2436/98

υποβολή: Nikitas Kaklamanis (UPE) προς την Επιτροπή

(30 Ιουλίου 1998)

Θέμα: Ενίσχυση των Ευρωπαïκών εντύπων από την ΕΕ

Η Ευρωπαϊκή Επιτροπή χρηματοδοτεί - μέσω της ΓΕΝΙΚΗΣ ΔΙΕΥΘΥΝΣΗΣ Χ - πλήθος δράσεων, πολλές από τις οποίες δεν χαρακτηρίζονται από ιδιαίτερη αντικειμενικότητα, όπως π.χ. η "εκστρατεία ενημέρωσης" για το ΕΥΡΩ, που προσομοιάζει περισσότερο με "εκστρατεία προπαγάνδας", αφού αποσιωπούνται πλήρως τα μειονεκτήματα του Ενιαίου Νομίσματος, και εξιδανικεύονται τα πλεονεκτήματά του. Την ίδια στιγμή που εκατομμύρια Εcu δίνονται για την ενίσχυση αμφιλεγόμενων δράσεων (κάτι που προφανέστατα πλήττει το κύρος της Ευρωπαϊκής Επιτροπής και την εικόνα που δίνει στον μέσο Ευρωπαίο πολίτη), δεν φαίνεται να υπάρχει μια συγκεκριμένη στρατηγική ενίσχυσης των Ευρωπαϊκών εντύπων (εφημερίδων και περιοδικών).

Θα ήθελα να πληροφορηθώ από την Ευρωπαϊκή Επιτροπή αν υπάρχει η πρόθεση υιοθέτησης κάποιας συγκεκριμένης Πρωτοβουλίας χρηματοδοτικής ενίσχυσης εφημερίδων και περιοδικών στα πλαίσια της ΕΕ, κάτι που θα βοηθούσε τα Ευρωπαϊκά έντυπα να ανταπεξέλθουν στο αυξημένο κόστος έκδοσής τους, και θα συνεισέφερε (αποτελεσματικά και με διαφανή, σε αυτή την περίπτωση, τρόπο) στην αντικειμενική πληροφόρηση των πολιτών της Ένωσης.

Απάντηση του κ. Oreja εξ ονόματος της Επιτροπής

(1 Οκτωβρίου 1998)

Η Επιτροπή, ως δημοκρατικό όργανο που ενδιαφέρεται για διαφάνεια πρέπει να εξηγεί στους πολίτες τον αντίκτυπο και το περιεχόμενο της δράσης της. Γι' αυτό και όχι για προπαγανδιστικούς λόγους ενημερώνει τους πολίτες για τις προτάσεις της καθώς και για τα κύρια επιτεύγματα της Ένωσης. Η δράση αυτή διεξάγεται μετά από διαβουλεύσεις νε το Κοινοβούλιο και τις υπηρεσίες του. Η Επιτροπή επίσης διαβουλεύεται με τις εθνικές αρχές και τους ενδιαφερόμενους κύκλους και αυτό ακριβώς συμβαίνει στην περίπτωση της ενημερωτικής εκστρατείας για το ευρώ.

Εάν ληφθεί υπόψη η αρχή της επικουρικότητας, η Επιτροπή κρίνει ότι το θέμα κόστους παραγωγής του τύπου, όσο ανησυχαστικό και αν είναι, θα πρέπει να αντιμετωπισθεί σε επίπεδο κρατών μελών. Δεν είναι λοιπόν στις προθέσεις της Επιτροπής να χορηγήσει χρηματοδοτικές ενισχύσεις σε ημερήσιες εφημερίδες ή άλλα περιοδικά.
ΓΡΑΠΤΗ ΕΡΩΤΗΣΗ E-2359/98

υποβολή: Graham Watson (ELDR) προς την Επιτροπή

(27 Ιουλίου 1998)

Θέμα: Πληρωμές καλλιεργητών λιναριού

Μπορεί να εξηγήσει η Επιτροπή γιατί τα ποσά που οφείλονται στους καλλιεργητές λιναριού καταβάλλονται με καθυστέρηση δώδεκα μηνών;

Απάντηση του κ. Fischler εξ ονόματος της Επιτροπής

(17 Σεπτεμβρίου 1998)

Η κοινοτική ρύθμιση της κοινής οργάνωσης της αγοράς λιναριού και καννάβεως απαιτεί για την περίοδο εμπορίας 1998/1999, νέες υποχρεώσεις όσον αφορά όρους χορήγησης της ενίσχυσης στον κλωστοϋφαντουργικό λινάρι.

Για να μην καταβάλλεται η ενίσχυση στις επιφάνειες που δεν έχουν αξιοποιηθεί πραγματικά, αποφασίστηκε να συνάπτονται υποχρεωτικές συμβάσεις μεταξύ παραγωγού και πρώτου μεταποιητή να υπάρχει δέσμευση για μεταποίηση, η έγκριση των πρώτων μεταποιητών καθώς και η επίτευξη μιας ελάχιστης απόδοσης σε άχυρα.

Η απαίτηση για πραγματική μεταποίηση των άχυρων λιναριού που παράγονται από επιφάνειες που υπόκεινται σε συμβάσεις και δεσμεύσεις μεταποίησης, προβλέπει πραγματικά μέγιστη προθεσμία 12 μηνών μετά το τέλος της περιόδου εμπορίας. Κάθε εμπορικός φορέας, ωστόσο, είναι ελεύθερος ως προς την τήρηση αυτής της απαίτησης, να την υλοποιήσει το ταχύτερο δυνατό για να λάβει την χορήγηση της σχετικής ενίσχυσης. Εξάλλου, κάθε εν δυνάμει δικαιούχος της ενίσχυσης έχει την δυνατότητα μιας εκ των προτέρων πληρωμής σε κάθε πραγματικό μεταποιητή με την κατάθεση της εγγύησης.
ΓΡΑΠΤΗ ΕΡΩΤΗΣΗ E-2622/98

υποβολή: Niels Sindal (PSE) προς την Επιτροπή

(1 Σεπτεμβρίου 1998)

Θέμα: Πώληση φαρμακευτικών ιδιοσκευασμάτων

Η οδηγία 75/319(1) ζητεί από τα κράτη μέλη να διασφαλίσουν ότι η παρασκευή φαρμακευτικών ιδιοσκευασμάτων υπόκειται στη χορήγηση αδείας. Ωστόσο, δεν απαιτείται τέτοια άδεια για την προετοιμασία, την τεμάχιση και τις μεταβολές της συσκευασίας, εφόσον οι διαδικασίες αυτές πραγματοποιούνται με στόχο τη λιανική πώληση από φαρμακοποιούς σε φαρμακεία.

Τούτο οδήγησε τις αρχές υγείας της Δανίας να επιβάλουν γενική απαγόρευση κατά του τεμαχισμού των φαρμακευτικών ιδιοσκευασμάτων, ιδίως δε των πολυσυσκευασιών. Το ερώτημα είναι εάν ο τεμαχισμός φαρμακευτικών ιδιοσκευασμάτων μπορεί πράγματι να θεωρηθεί ως παρασκευή φαρμάκου.

Δεν θεωρεί η Επιτροπή ότι η οδηγία 75/319 δίδει στους φαρμακοποιούς των φαρμακείων ένα γενικό δικαίωμα τεμάχισης των συσκευασιών ιδιοσυσκευασμάτων;

Απάντηση του κ. Bangemann εξ ονόματος της Επιτροπής

(1 η Οκτωβρίου 1998)

Με το άρθρο 16 της οδηγίας 75/319/ΕΟΚ του Συμβουλίου, της 20 Φεβρουαρίου 1975, σχετικά με την προσέγγιση των νομοθετικών, κανονιστικών και διοικητικών διατάξεων που αφορούν τα φαρμακευτικά ιδιοσκευάσματα(2) επιβάλλεται υποχρέωση στα κράτη μέλη να υποβάλουν σε προηγούμενη έγκριση παραγωγής κάθε εργασία διαχωρισμού, συσκευασίας ή παρουσίασης των φαρμάκων. Κατά παρέκκλιση, η εν λόγω έγκριση δεν απαιτείται όταν οι εργασίες αυτές πραγματοποιούνται στα πλαίσια λιανικής διάθεσης από φαρμακοποιούς σε φαρμακεία.

Ωστόσο με την οδηγία 92/27/ΕΟΚ του Συμβουλίου της 31ης Μαρτίου 1992(3) σχετικά με την επισήμανση και τις οδηγίες χρήσεως των φαρμάκων για ανθρώπινη χρήση προβλέπεται - χωρίς καμία παρέκκλιση - ότι όλα τα φάρμακα που προορίζονται προς πώληση πρέπει να είναι εφοδιασμένα με ετικέτα και με οδηγίες συμμορφούμενες με τις απαιτήσεις της εν λόγω οδηγίας. Έτσι, οι φαρμακοποιοί που διαχωρίζουν τις συσκευασίες των ιδιοσκευασμάτων δεν μπορούν να χορηγούν σε ασθενείς φάρμακα προερχόμενα από τέτοιους διαχωρισμούς παρά μόνο αν αυτά φέρουν ετικέτα και οδηγίες χρήσεως, όπως προβλέπεται στην οδηγία 92/27/ΕΟΚ. Η εν λόγω υποχρέωση έχει ως αποτέλεσμα να καθιστά τις εργασίες διαχωρισμού εκ μέρους των φαρμακοποιών στα φαρμακεία αν όχι παράνομες, ωστόσο πολύ δύσκολο να πραγματοποιηθούν από πρακτική άποψη.

(1) ΕΕ L 147 της 9.6.1975, σελ. 13.

(2) ΕΕ L 147 της 9.6.1975.

(3) ΕΕ L 113 της 30.4.1992.
ΓΡΑΠΤΗ ΕΡΩΤΗΣΗ P-3014/98

υποβολή: Paul Lannoye (V) προς την Επιτροπή

(28 Σεπτεμβρίου 1998)

Θέμα: Σύστημα "Echelon"

Στην ενδιάμεση έκθεση που δημοσίευσε τον Ιανουάριο 1998 η ομάδα STOA, επιβεβαιώνεται η ύπαρξη του συστήματος "Echelon"; πρόκειται για σύστημα σάρωσης των τηλεπικοινωνιακών δικτύων με τη βοήθεια δορυφόρων Vortex, το οποίο δίνει στις Ηνωμένες Πολιτείες τη δυνατότητα να υποκλέπτουν όλα τα μηνύματα που μεταδίδονται εντός της Ευρωπαϊκής Ένωσης μέσω τηλεφώνου, φαξ ή ηλεκτρονικού ταχυδρομείου (Email).

Σύμφωνα με καλά πληροφορημένες πηγές, ο Πρόεδρος της Επιτροπής φέρεται να έχει κυκλοφορήσει έγγραφο, απευθυνόμενο στα ανώτατα στελέχη του θεσμικού αυτού οργάνου, με το οποίο προειδοποιεί για τους κινδύνους που συνεπάγεται η υποκλοπή των επικοινωνιών της Επιτροπής.

Μπορεί η Επιτροπή να επιβεβαιώσει την πληροφορία αυτή; Και ποιές πρωτοβουλίες προτίθεται να αναλάβει, στο πλαίσιο των αρμοδιοτήτων της, προκειμένου να προστατευθούν τα θεσμικά όργανα, οι επιχειρήσεις και τα πρόσωπα στην Ευρωπαϊκή Ένωση από κάθε μορφής πολιτική και οικονομική κατασκοπεία;

Απάντηση του κ. Santer εξ ονόματος της Επιτροπής

(6 Νοεμβρίου 1998)

Το αξιότιμο μέλος του Κοινοβουλίου καλείται να ανατρέξει στις απαντήσεις που δόθηκαν από την Επιτροπή στις γραπτές ερωτήσεις E-1039/98 της κ. Van Dijk(1), E-1049/98 της κ. Van Dijk(2), E-1306/98 της κ. Muscardini και άλλων(3), E-1429/98 της κ. Raschhofer(4), E-1776/98 του κ. Manisco(5) και E-1987/98 του κ. Κακλαμάνη(6).

(1) ΕΕ C 354 της 19.11.1998, σελ. 55.

(2) ΕΕ C 354 της 19.11.1998, σελ. 54.

(3) ΕΕ C 402 της 22.12.1998, σελ. 109.

(4) ΕΕ C 50 της 22.2.1999, σελ. 35.

(5) ΕΕ C 50 της 22.2.1999, σελ. 90.

(6) ΕΕ C 13 της 18.1.1999, σελ. 130.
ΓΡΑΠΤΗ ΕΡΩΤΗΣΗ E-2748/98

υποβολή: Hiltrud Breyer (V) προς το Συμβούλιο

(8 Σεπτεμβρίου 1998)

Θέμα: Ευρωπαïκό εθελοντικό έτος για τους νέους

Θεωρεί το Συμβούλιο ότι η συμμετοχή σε ένα ευρωπαϊκό εθελοντικό έτος για τους νέους αποτελεί ενδεχομένως δυνατότητα και εναλλακτική λύση σε ό,τι αφορά τη στρατιωτική και άλλη θητεία στα μεμονωμένα κράτη μέλη; Ποιές προσπάθειες καταβάλλει το Συμβούλιο ως προς το θέμα αυτό;

Απάντηση

(16 Νοεμβρίου 1998)

Υπενθυμίζεται στο αξιότιμο μέλος του Κοινοβουλίου ότι εναπόκειται σε κάθε κράτος μέλος να προσδιορίσει κατά πόσον τυχόν περίοδοι εθελοντικής θητείας μπορούν ή δεν μπορούν να θεωρηθούν ως εναλλακτική δυνατότητα σε ό,τι αφορά τη στρατιωτική ή πολιτική θητεία. Εξάλλου δηλώνεται στην απόφαση του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης "Ευρωπαϊκή εθελοντική υπηρεσία των νέων"(1) ότι "οι δραστηριότητες ευρωπαϊκής εθελοντικής υπηρεσίας δεν υποκαθιστούν τη στρατιωτική θητεία, τις εναλλακτικές μορφές θητείας που προβλέπονται ειδικότερα για τους αντιρρησίες συνείδησης ή την υποχρεωτική πολιτική θητεία που υπάρχουν σε πολλά κράτη μέλη".

Το Συμβούλιο σημειώνει ότι κατά τη διαδικασία συνδιαλλαγής η Επιτροπή ανέλαβε να προετοιμάσει μελέτη σχετικά με την τρέχουσα κατάσταση όσον αφορά το θέμα αυτό. Το Συμβούλιο περιμένει με ενδιαφέρον τη μελέτη αυτή.

(1) ΕΕ L 214 της 31.7.1998, σελ. 1.
ΓΡΑΠΤΗ ΕΡΩΤΗΣΗ E-2814/98

υποβολή: Michael Hindley (PSE) προς την Επιτροπή

(17 Σεπτεμβρίου 1998)

Θέμα: Πρόγραμμα δράσης για τη Δημοκρατία του Καζακστάν (βοήθεια της ΕΕ προς το Καζακστάν)

Στο πλαίσιο του ενδεικτικού προγράμματος 1996-1999 που συμφωνήθηκε μεταξύ των αρχών του Καζακστάν και της επιτροπής διαχείρισης TACIS, έγινε ειδική αναφορά στην παροχή βοήθειας που έχει ως στόχο να διευκολύνει την είσοδο του Καζακστάν στον ΠΟΕ.

Μπορεί η Επιτροπή να αναφέρει τους τρόπους παροχής της εν λόγω βοήθειας;

Απάντηση του κ. van den Broek εξ ονόματος της Επιτροπής

(21 Οκτωβρίου 1998)

Το ενδεικτικό πρόγραμμα 1996/1999 για το Καζακστάν καλύπτεται από δύο προγράμματα δράσης. Το πρώτο κάλυψε την περίοδο 1996/1997. Το δεύτερο, που βρίσκεται στο στάδιο προετοιμασίας, καλύπτει την περίοδο 1998/1999.

Στο πρώτο πρόγραμμα δράσης το Καζακστάν συμμετείχε στο πρόγραμμα με τίτλο "Ευρωπαϊκές υπηρεσίες εμπειρογνωμοσύνης". Μέσω αυτού του σχεδίου η κυβέρνηση του Καζακστάν έλαβε συμβουλές για τον τρόπο με τον οποίο πρέπει να ενεργήσει για να προσχωρήσει στον Παγκόσμιο Οργανισμό Εμπορίου (ΠΟΕ). Έχοντας επίγνωση ότι η προσχώρηση στον ΠΟΕ απαιτεί ισχυρή στήριξη, ο αντιπρόσωπος της κυβέρνησης του Καζακστάν ζήτησε αυτή τη στήριξη στη συνεδρίαση της μεικτής επιτροπής που έλαβε χώρα τον Ιούνιο 1998 στις Βρυξέλλες μεταξύ του Καζακστάν και της Επιτροπής.

Κατά την αποστολή προγραμματισμού του TACIS που πραγματοποιήθηκε μετά την προαναφερόμενη συνεδρίαση της μεικτής επιτροπής, η αίτηση συζητήθηκε περαιτέρω και, κατά συνέπεια, άρχισε η προετοιμασία ενός σχεδίου με τίτλο "Εφαρμογή των συμφωνιών εταιρικής σχέσης και συνεργασίας". Ένα μεγάλο τμήμα των δραστηριοτήτων αυτού του σχεδίου θα αφιερωθεί στην προσχώρηση στον ΠΟΕ.